往富陽新城李節推先行三日留風水洞見待
作者：蘇軾
朝代：宋

paragraphs: 春山磔磔鳴春禽，此間不可無我吟。
路長漫漫傍江浦，此間不可無君語。
金鯽池邊不見君，追君直過定山村。
路人皆言君未遠，騎馬少年清且婉。
風巌水穴舊聞名，只隔山溪夜不行。
溪橋曉溜浮梅萼，知君繫馬巌花落。
出城三日尚逶遲，妻孥怪駡歸何時。
世上小兒誇疾走，如君相待今安有。